Title: Bratislava 30
Author: Samek Rudolf, Ing.
Last saved by: ..
Company: .

N á v r h 

Dohoda
medzi vládou Slovenskej republiky
a vládou Čínskej ľudovej republiky
o spolupráci
v oblasti veterinárnej medicíny

         Vláda Slovenskej republiky a vláda Čínskej ľudovej republiky (ďalej len “zmluvné strany“)
v záujme prehĺbenia spolupráce v oblasti zdravia a karantény zvierat, k predchádzaniu výskytu a rozšíreniu infekčných a/alebo nákazlivých a parazitárnych ochorení na územiach ich štátov  a z území ich štátov, k ochrane bezpečnosti poľnohospodárstva, chovu zvierat a rýb, ako aj zdravia ľudí a prostredníctvom priateľských konzultácií
sa dohodli takto:

Článok 1

Zmluvné strany budú spolupracovať pri ochrane svojich štátnych území proti výskytu nákazlivých a parazitárnych ochorení v dôsledku dovozu, vývozu alebo prevozu živých zvierat, genetických materiálov zvierat, produktov živočíšneho pôvodu, krmív živočíšneho pôvodu ako aj tovarov, produktov, transportných prostriedkov, baliacich materiálov a kontajnerov, ktoré by mohli byť možným prenášačom patogénnych zárodkov a aby prijali harmonizované veterinárne požiadavky na dovoz, vývoz a prevoz zvierat a produktov živočíšneho pôvodu, ktoré sú predmetom hraničnej veterinárnej kontroly.

Článok 2

Zmluvné strany, resp. ich príslušné orgány, prediskutujú a podpíšu protokoly o požiadavkách na zdravie a karanténu zvierat pre dovoz, vývoz a prevoz živých zvierat, genetických materiálov zvierat, produktov živočíšneho pôvodu, krmív živočíšneho pôvodu ako aj tovarov alebo produktov, ktoré by mohli byť možným prenášačom patogénnych zárodkov, potvrdia a vymenia si vzory príslušných osvedčení o karanténe zvierat alebo veterinárnych zdravotných osvedčení.
Podpísané protokoly budú prílohami tejto Dohody a budú považované za súčasť tejto Dohody.

Článok 3

Vývoz živých zvierat, genetických materiálov zvierat, produktov živočíšneho pôvodu, krmív živočíšneho pôvodu a ďalších tovarov alebo produktov, ktoré by mohli byť možným prenášačom patogénnych zárodkov z územia štátu jednej zmluvnej strany na územie štátu druhej zmluvnej strany by mal rešpektovať príslušné protokoly zmluvných strán o požiadavkách na zdravie a karanténu a musí byť sprevádzaný prvopisom osvedčenia o karanténe zvierat alebo veterinárnym zdravotným osvedčením vydaným štátnym veterinárnym lekárom vyvážajúcej krajiny.

Článok 4

Zmluvné strany umožnia spoluprácu pri výmene informácií o správe, vedeckých poznatkoch a technológiách v oblasti zdravia a karantény zvierat prostredníctvom

a) okamžitých vzájomných informácií o podrobnostiach výskytu nákazlivých ochorení zvierat, uvedených v zozname A  Medzinárodného úradu pre nákazy (OIE), ktoré sa vyskytli na území ich štátu, vrátane názvu ochorenia, druhu a počte infikovaných zvierat, lokalizácie postihnutých území, diagnostiky a príslušných ochranných opatrení,

b)  mesačnej výmeny informácií o nákazlivých a parazitárnych ochoreniach zvierat, ktoré sú uvedené v zozname A a B Medzinárodného úradu pre nákazy (OIE), ktoré sa vyskytli na území ich štátov,

c) vzájomnej informovanosti o ochranných opatreniach prijatých k ochrane územia ich štátov od nákazlivých ochorení zvierat, uvedených v zozname A OIE, ktoré sa vyskytli v susediacich krajinách pred ich zavlečením na územie ich štátov,

d) vzájomnej spolupráce ústredných orgánov pre karanténu zvierat a veterinárnu správu k výmene skúseností v riadení týchto oblastí,

e) výmeny spôsobov karantény zvierat a pokroku vo veterinárstve účasťou na seminároch alebo iných aktivitách,

f) výmeny časopisov a iných publikácií, zákonov a vyhlášok v oblasti karantény zvierat a veterinárnej medicíny,

g) vzájomnej informovanosti o zmenách vo veterinárnej legislatíve, o organizácii orgánov veterinárnej správy a veterinárnej starostlivosti a opatreniach v rámci karantény, prijatých z dôvodu veterinárnej ochrany štátneho územia.

Článok 5

Príslušnými  orgánmi pre uplatňovanie tejto dohody sú:

v Slovenskej republike - Štátna veterinárna správa Slovenskej republiky, 
v Čínskej ľudovej republike  -  Ministerstvo poľnohospodárstva Čínskej ľudovej republiky;
                                         - Štátna správa pre vstupnú a výstupnú kontrolu a karanténu 
Čínskej ľudovej republiky, ktorá je zodpovedná za záležitosti 
vstupnej a výstupnej karantény zvierat a živočíšnych produktov

Článok 6

Náklady, ktoré vyplývajú z vykonávania tejto dohody budú  pokryté z nasledujúcich zdrojov:

a) pre návštevu medzi správami pre karanténu zvierat a veterinárnymi správami, týkajúcich sa implementácie alebo výmeny skúseností z riadenia, a v prípade zmluvnej strany pozývajúcej špecialistov alebo výskumných pracovníkov druhej zmluvnej strany k účasti na semináre alebo iné vedecké schôdze, medzinárodné cestovné výdavky budú hradené vysielajúcou zmluvnou stranou, zatiaľ čo ubytovanie a doprava v mieste atď. budú hradené prijímajúcou zmluvnou stranou; avšak tieto výdavky môžu byť predmetom ďalších rozhovorov zmluvných strán.

b) výmena informácií, veterinárnych časopisov a publikácií bude financované odosielajúcou zmluvnou stranou.

Článok 7

1. Sporné otázky, ktoré vzniknú pri  výklade a vykonávaní tejto dohody sa budú priamo diskutovať a riešiť zodpovednými orgánmi štátov zmluvných strán.

2. Sporné otázky ktoré neboli vyriešené podľa odseku 1 tohto článku budú riešené spoločnou komisiou vytvorenou zmluvnými stranami. Komisia bude zložená z troch zástupcov každej zmluvnej strany. Pracovné rokovanie komisie sa uskutoční v lehote 30 dní po žiadosti obdržanej jednou zo zmluvných strán. Pracovné rokovania budú riadené striedavo členom každej delegácie.

3. Problémy, ktoré zostali nevyriešené komisiou budú predmetom rokovania a riešenia diplomatickou cestou.

Článok 8

Ustanovenia tejto dohody sa nevzťahujú na práva a povinnosti, vyplývajúce z iných medzinárodných zmlúv, ktorými sú zmluvné strany viazané.

Článok 9

Táto dohoda podlieha  vnútroštátnemu schváleniu každej zmluvnej strany a nadobudne platnosť dňom výmeny nót, ktorými si zmluvné strany vzájomne oznámia, že sa podľa vnútroštátneho právneho poriadku splnili požiadavky potrebné na nadobudnutie platnosti tejto Dohody.

Článok 10

Táto dohoda sa uzaviera na dobu piatich rokov a jej platnosť bude vždy automaticky predlžovaná na ďalších päť rokov, ak ju žiadna zo zmluvných strán písomne nevypovie najneskôr 6 mesiacov pred uplynutím doby jej platnosti.

Dané v .................................... dňa ...........................................  v dvoch pôvodných vyhotoveniach, každé v slovenskom, čínskom a anglickom jazyku. V prípade rozdielnosti výkladu je rozhodujúce znenie v anglickom jazyku.

             Za vládu							Za vládu
    Slovenskej republiky		                                   Čínskej ľudovej republiky